  Майя Бывальцева Ижын коронавируслэсь прививка пуктонъя мобильной пунктъёс ужзэ азьланьто. Таяз арняе кык бригадаос парке но театре потозы. Со сярысь Удмуртиысь тазалыкез утёнъя министерстволэн пресс-службаез ивортӥз. 25-тӥ гудырикошконэ 17 часысен 20 часозь мобильной бригада Космонавтъёслэн парказы ужалоз. 28-тӥ гудырикошконэ 11 часысен 14 часозь – «Молодой человек» театрын. Шор площадьын вакцинаци пункт нуналлы быдэ 8 часысен 21 часозь ужа. Туннэ нуналлы отын нырысетӥ но кыкетӥ люкетсэ 36 сюрс 500 пала адями пуктӥз ни. Пусъём, 23-тӥ гудырикошконысен Операя но балетъя театрын пункт ужамысь дугдэ, театрын выль сезонлы дасяськыны кутскизы. Вакциналэсь нырысетӥ но кыкетӥ компонентсэ театр вадьсысь палаткаосын пуктыны луоз.  Тодэ вайытом, 23-тӥ гудырикошконлы Удмуртиын коронавирусэн черлан 223 выль учыръёсты пусйизы, 326 сюрс 791 адями прививка пуктӥз.  Тегъёс: Тазалык Ижкар Удмуртия коронавирус прививка  